《过客有赠达之金者达之作鲋鱼乞水急诗谨次韵》
宋代·王安中

李侯茫茫悲欲泣，人生岂能无缓急。晨炊米尽抱衾裯，富儿操金森壁立。

纵横文字对空虚，肝膈不同如燥湿。寒乡眼界太褊迫，名誉才高憎怨集。

诵书把盏九河悬，虽我亦惊追莫及。风雷会送横海鳣，跃上禹门过千级。

奈何自比辙中鲋，商歌感慨行人揖。鲋鱼不愿决西江，李侯所须惟粟粒。

肯捐一滴活波臣，客真义动修蛇蛰。得金遣客曾莫留，索我和篇何汲汲。

孤竹之管空桑琴，已矣今人听不入。

作者简介：王安中(1075～1134) 北宋末、南宋初词人。字履道，号初寮。中山阳曲（今山西太原）人。年青时曾从师苏轼、晁说之。晁教以为学当谨初，故牓其室为初寮。哲宗元符三年(1100)进士。徽宗时历任翰林学士、尚书右丞。以谄事宦官梁师成、交结蔡攸获进，又附和宦官童贯、大臣王黼，赞成复燕山之议，出镇燕山府。后又任建雄军节度使、大名府尹兼北京留守司公事。靖康初，被贬送象州安置。高宗即位，又内徙道州，复任左中大夫，不久去世。